Kan Septyembre 19, 1896, dinakop siya asin dakul pang iba na pig-akusaran nin rebelyon asin sedisyon. Kan magkadarakop, lambang saro pigbitay sa saindang tanggurangan, sinuntok, ginutom asin ininsulto.[1] Dangan sinda dinara sa Manila, para sa paghukom kan Junta Provincial kan Camarines Sur na pinamamayohan ni Gobernador Julian Ocampo,[4][2] sakay boque de vapor na Isarog asin piniot sa Bilibid tanganing pagkadogkadogon giraray. Laen kaini, na sinda pinadusahan asin iba pa, si Jacob nagin ehemplaryo bilang "preso na nagsapar nin makuring sakit na may labing pagkamahuyon".[3] Kan sinda mabista asin mahukuman kan mga akusasyon sainda, kan Enero 4, 1897, 5 aldaw pagkataytay-badil ki Jose Rizal, si Jacob, kaibanan an sampolong(10) iba pa, pinalakaw sinda paduman, asin binadil-gadan kan firing squad,[4] mantang an saindang mga pamilya minataw kaibanan kan mga miron. Dangan, an mga Kastila nagbuot sa mga pamilya ninda na sinda mailubong tulos kan aldaw na idto, tanganing makalikay sa nagdadakol na nakikisimpatya.[2]